**PODUZETNICI HRVATSKE U 2016. GODINI OSTVARILI 24 MILIJARDE KUNA NETO DOBITI,**

**38 % VIŠE U ODNOSU NA 2015. GODINU**

Poduzetnici Hrvatske, obveznici poreza na dobit (bez banaka, osiguravajućih društava i drugih financijskih institucija), njih 114 483[[1]](#footnote-1), u 2016. godini imali su 853 979 zaposlenih (prema satima rada), 42 372 zaposlenih više u odnosu na 2015. godinu.

Ostvareni su ukupni prihodi u iznosu od 633,1 milijardu kuna, ukupni rashodi u iznosu od 602,1 milijardu kuna te 24 milijarde kuna neto dobiti. Dobit razdoblja, u iznosu od 38,7 milijardi kuna, u 2016. godini ostvarilo je 76 546 (66,9 %) poduzetnika, dok je gubitke razdoblja ukupne vrijednosti 14,7 milijardi kuna, iskazalo 37 937 (33,1 %) poduzetnika.

U odnosu na 2015. godinu, navedeni skup poduzetnika, njih 114 483, povećao je broj zaposlenih za 5,2 %, ukupne prihode za 5,1 %, ukupne rashode za 3,9 %, dobiti razdoblja za 12,4 % i smanjio gubitak razdoblja za 13,9 %. Smanjenje gubitaka i povećanje dobiti rezultiralo je povećanjem konsolidiranog financijskog rezultata – neto dobiti za 38,3 % u odnosu na 2015. godinu.

Od 633,1 milijardu kuna ukupnoga prihoda poduzetnika, 119,4 milijarde ostvarene su prodajom robe na inozemnom tržištu, što je 6,2 % više nego 2015. godine. Na stranim tržištima svoje proizvode i usluge plasiralo je 17 306 (15,1 %) poduzetnika, kupljeno je robe u vrijednosti od 100,4 milijardi kuna te je trgovinski suficit iznosio 19,1 milijardu kuna.

U novu dugotrajnu imovinu u 2016. godini investiralo je 12 306 (10,7 %) poduzetnika i to 25,2 milijarde kuna što je povećanje od 2,3 % u odnosu na prethodnu, 2015. godinu.

Prosječna mjesečna obračunata neto plaća u 2016. iznosila je 5.135 kuna, što je nominalno 1,7 % više u odnosu na 2015. godinu (uslijed smanjenja potrošačkih cijena od 1,1 %, to je realno povećanje od 2,8 %).

**Tablica 1. Financijski rezultati poslovanja 114 483[[2]](#footnote-2) poduzetnika RH u 2016. i usporedba s 2015. godinom**

*(iznosi u milijunima kuna)*

|  |  |  |  |
| --- | --- | --- | --- |
| **Opis** | **2015.** | **2016.** | **Indeks 2016./2015.** |
| Broj zaposlenih  | 811.607 | 853.979 | 105,2 |
| Ukupni prihodi  | 602.185 | 633.109 | 105,1 |
| Ukupni rashodi  | 579.471 | 602.064 | 103,9 |
| Dobit prije oporezivanja  | 40.125 | 45.702 | 113,9 |
| Gubitak prije oporezivanja  | 17.412 | 14.657 | 84,2 |
| Porez na dobit  | 5.331 | 7.010 | 131,5 |
| Dobit razdoblja  | 34.417 | 38.696 | 112,4 |
| Gubitak razdoblja  | 17.034 | 14.661 | 86,1 |
| **Konsolidirani financijski rezultat (dobit ili gubitak razdoblja)** | **17.383** | **24.035** | **138,3** |
| Izvoz  | 112.454 | 119.434 | 106,2 |
| Uvoz  | 92.328 | 100.350 | 108,7 |
| Trgovinski saldo (izvoz minus uvoz)  | 20.126 | 19.084 | 94,8 |
| Investicije u novu dugotrajnu imovinu | 24.670 | 25.226 | 102,3 |
| Prosječne mjesečne neto plaće po zaposlenom  | 5.049 | 5.135 | 101,7 |

*Izvor podataka: Financijska agencija, Registar godišnjih financijskih izvještaja*

Promatrano po veličini poduzetnika, najviše je mikro poduzetnika 102 764 (udio 89,7 %), malih je 10 045 (udio 8,8 %), srednjih 1347 (udio 1,2 %), a velikih 327 (udio 0,3 %). Sve skupine poduzetnika 2016. godinu zaključile su s dobiti. Neto dobit mikro poduzetnika iznosila je 302,6 milijuna kuna, mali poduzetnici ostvarili su 5,7 milijardi kuna, srednji poduzetnici također 5,7 milijardi kuna, a veliki 12,4 milijarde kuna.

Promatrano po županijama, dobit poduzetnika najviše je rasla na razini Brodsko-posavske županije 857,7 %, Varaždinske županije 280,5 %, Virovitičko-podravske županije 229,2 % i Ličko-senjske županije 142,6 %.

1. Broj poduzetnika, pravnih i fizičkih osoba, obveznika poreza na dobit, koji su u Registar godišnjih financijskih izvještaja podnijeli godišnji financijski izvještaj za statističke i druge potrebe ili za statističke i dr. potrebe i u svrhu javne objave, za 2016. godinu. [↑](#footnote-ref-1)
2. U navedeni broj i rezultate nisu uključeni podaci za sva društava iz KONCERNA AGROKOR, jer je od njih 35, osam društava u Registar podnijelo godišnji financijski izvještaj za statističke i druge potrebe za 2016. godinu. [↑](#footnote-ref-2)